El Jardí Botànic convoca el 6è concurs InsPirats pel Botànic de narrativa i pintura ràpides

## El Jardí Botànic convoca el 6è concurs InsPirats pel Botànic de narrativa i pintura ràpides

Detall del cartell.

El Jardí Botànic de la Universitat de València celebra aquest mes de juny la sisena edició de l’esperat concurs InsPirats pel Botànic, de narrativa i pintura ràpides. Enguany sense restriccions, el Jardí segueix amb una de les seues activitats més estimades i amb millor acollida. Una jornada especial que farà que tothom qui se senta atret per la pintura o l’escriptura passe un dia al Jardí en el qual deixar anar la inspiració que suposa estar entre arbres, flors i sorolls de pardals al centre de la ciutat.

El certamen enguany serà el dissabte 18 de juny, de 10 a 16 hores, i el període d’inscripcions, de caràcter gratuït, està obert fins al dijous 16, tot i que hi haurà algunes places reservades per inscriure’s el mateix dia del concurs. Les persones participants en InsPirats, les quals hauran de ser majors de 16 anys, podran accedir a quatre premis, dos per modalitat. En pintura, seran de 700 i 400 euros, mentre que en narrativa breu ascendiran a 400 i 200 euros. Tots ells, rebran també un diploma acreditatiu. Els guardons es donaran el mateix dia per la vesprada, i el veredicte el realitzarà un jurat integrat per persones expertes del món de l’art, la literatura i la cultura.

Cadascuna de les modalitats te les seues característiques pròpies que estan recollides a les bases del concurs. Per a la modalitat de pintura d’InsPirats cal acudir al Jardí amb els materials necessaris per al desenvolupament de l’obra, inclòs el cavallet, el qual es farà servir per a exposar l’obra el mateix dia del concurs. Serà imprescindible presentar un suport rígid -fusta, llenç o paper suportat per bastidor-, llis i sense textures, o amb una imprimació monocromàtica. Les mesures mínimes són de 50 cm i les màximes de 100 cm.

Quant als aspectes formals de participació en narrativa curta,  es tracta de presentar un microrelat amb un màxim de 150 paraules i també cal portar les eines necessàries per a materialitzar el text (llibretes, paper, bolígrafs, etc), tot i que l’obra es presentarà en un full especial que facilitarà l’organització a cadascun dels participants per escriure la versió definitiva del text.

El concurs està comissariat per l’artista valenciana Nuria Ferriol, i en acabar, s’enregistren totes les obres de pintura, i els guardons de narrativa, per formar part d’una exposició virtual que queda disponible a la web del Jardí Botànic. A més, es crea una peça audiovisual resum a càrrec de la productora Prosonarte. Les diferents edicions d’InsPirats estan recollides al canal de youtube del Jardí Botànic.

El director del Jardí, Jaime Güemes, descriu el concurs com “ una oportunitat per a redescobrir el Botànic. D’aquest espai inspirador apareixen obres noves que no podrien nàixer en altre lloc. Pot ser els InsPirats i les InsPirades hagen vingut altres vegades, però la naturalesa canviant del Jardí i la intensitat del concurs, contra el temps, els mostrarà una imatge única i irrepetible”. I afegeix, “també és un dia bonic per a visitar el Jardí, perquè passejant entre els i les artistes veiem el seu treball, i veiem el Jardí a través dels seus ulls i les seues mans”.

Arxivat en:
Jardí Botànic

## Altres Notícies

Les XIV Jornades de Còmic de València tornen aquest cap de setmana a La Nau de la Universitat de València

El Centre Cultural La Nau acull les Jornades d’Il·lustració de València (JIV) amb l’art urbà com a protagonista

Més d’una desena d’exposicions i el còmic Pepiu de Castellar, entre les propostes de ‘Cultura als Campus’ de la UV per a març

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar